Iere skud die All Blacks ná genadelose stryd | Maroela Media
Die vreugde op en langs die veld kon nie groter gewees het nadat die All Blacks getroef is nie. (Foto: Twitter @IrishRugby)
Ierland het die All Blacks se spasie Saterdag beperk, voor ingeklim, die All Blacks se nerwe afgeduik en die Nieu-Seelanders drieloos gelaat in die stryd tussen die wêreld se twee beste spanne wat met 16-9 in Dublin gewen is.
Net 'n enkele (die enigste) drie het die twee spanne geskei ná die wedstryd waar Ierland veral in die eerste helfte sodanig oorheers het dat hulle sou gevoel het die skale rustydvoorsprong van drie punte op 9-6 was nie genoeg beloning nie.
Die nerwe het letterlik gespat met die Iere wat, behalwe vir 'n rukkie in die twee helfte, die beste span was. Hulle kon in die eerste helfte egter net eenvoudig nie deur die All Blacks se verdediging nie, met nege strafskoppe, sewe naby hul eie doellyn, wat deur Kieran Read se span afgestaan is.
Die telling het in die negende minuut van die tweede helfte 16-7 geword ná 'n stukkie uitstaande spel deur die Iere se vleuel Jacob Stockdale toe hy ná 'n agterlynbeweging vorentoe geskop en die gelukkige spring van die bal met 'n skitterende drie afgesluit het.
Dit was Ierland se enigste punte ná rustyd, met die All Blacks se strafdoel hul enigste bydrae op die telbord in dié tydperk.
'n Paar waarnemings uit die wedstryd: Read het onder die kwaai druk drie ongehoorde hanteerfoute gemaak; die slot Brodie Retallick is in die algemene spel behoorlik vasgevat en kon nie sy bresse in die middelveld slaan nie; die All Black se skrum het swaar geleef en is 'n keer of drie heeltemal stukkend gedruk; en vir die tweede agtereenvolgende wedstryd het Beauden Barrett drie punte met 'n skepdoel bygedra.
Dít is vir hierdie All Blacks-span iets ongehoord nadat hulle dit nie wou doen in die Wellington-toets waar Suid-Afrika hulle teen die einde ook van die doellyn weggehou, van drieë weerhou en die wedstryd gewen het.
Is dit 'n toegewing dat die All Blacks miskien nie so goed is as wat gedink is nie?
Ierland (9) 16: Drie: Jacob Stockdale. Doelskop: Johnny Sexton. Strafdoele: Sexton (3).
Nieu-Seeland (6) 9: Strafdoele: Beauden Barrett (2). Skepdoel: Barrett.
Die wereldbeker gaan interessant wees. AB's definitief nie vanjaar so dominant soos in vorige jare nie.
Die All Black kan nie altyd wen nie . Gee ander spanne ook maar n kans
Al ooit gehoor van om die bos lei.
Wys jou net. Ek sou nie 'n sent verwed het op die Iere nie. En min Mense het die Iere 'n kans gegun. Die Iere het fantasties gespeel.
Jare en jare van Suidelikke halfrond spelers en afrigters wat oorgaan na die Noordelikke halfrond en nou het hulle begin opvang! Glad nie nie n geval van die All Blacks of Suid Afrika of Australia wat so swak is nie meer n geval van hulle daarbo het beter geraak en ons in die Suide is net nie meer ligjare beter soos in die verlede teen die noorde nie! Wereldbeker gaan interesant en kompeterend wees….